'Sjoe, Schalk, wie't jou so gemoker?' | Netwerk24
Deur Michael Green 07 November 2018 13:01
Wanneer het die Southern Kings-stut Schalk Ferreira begin boks?
Dit lyk omtrent of die Kings-stut deur die swaargewigbokskampioen Deontay Wilder opgefoeter is. So het Ferreira na die Kings se stryd teen Leinster gelyk. Foto: Facebook
So het party mense dalk die afgelope tyd gewonder wanneer hulle na Ferreira se gesig kyk.
Want eers is die 34-jarige voorryman se neus 'n paar weke gelede in 'n Pro14-wedstryd teen Benetton gebreek.
En toe is sy wang verlede naweek teen Leinster oopgekloof. Sy wangbeen is beskadig en hy kan 'n paar weke langs die kantlyn wees.
Deon Davids, die Kings se hoofafrigter, is in hierdie stadium 'n bekommerde man.
Hy hou duim vas dat hy teen 25 November – wanneer die Kings weer in aksie is – vier fikse voorrymanne sal hê.
Die Kings speel dan teen Connacht in die Madibaz-stadion.
Davids was voor die kragmeting met Leinster net so bekommerd.
Die beserings het só onder die Kings se voorrymanne gemaai dat hy genoodsaak was om Nic Oosthuizen by Griekwas te leen.
Ferreira en Justin Forwood was toe teen Leinster die voorrymanne in die Kings se beginspan en Oosthuizen en Lupumlo Mguca was op die plaasvervangersbank.
Die ervare Ferreira, wat altyd alles gee op die veld, is ook een van die Kings se leiers. Foto: Gallo Images
Forwood is eintlik 'n loskopstut wat aan die vaskopkant gesak het. Dié skuif het nie goed gewerk nie met die Kings wat in die vaste skrums kwaai op die agtervoet was.
Mguca het boonop 'n paar dae voor die kragmeting met Leinster met 'n ligte dyspierbesering gesukkel.
'n Mens sou sweer iemand het 'n vloek op die Kings se vorrymanne uitgespreek.
Al agt gekontrakteerde stutte het al hierdie seisoen die een of ander tyd met 'n besering gesukkel, of het steeds las van een.
Benewens Ferreira, Forwood en Mguca is Rossouw de Klerk, Martin Dreyer, Luvuyo Pupuma, Pieter Scholtz en Xandre Vos die ander gekontrakteerde stutte in die Kings se groep.